Wie kan Hamilton en Mercedes klop?Lewis Hamilton (middel) saam met Max Verstappen (links) en Valtteri Bottas op die podium. (Foto: Leonhard Foeger/Pool via AP) Dit het die Mercedes-renspan net twee Formule Een-renne gekos om die spinnerakke van die Covid-19-pandemie af te skud. Lewis Hamilton (Mercedes) het Sondag die Stiermarkse F1- Grand Prix net buite Spielberg gewen met sy spanmaat, Valtteri Bottas, tweede. Hulle is gevolg deur die twee Red Bull-jaers, Max Verstappen en Alexander Albon, met Lando Norris (McLaren) vyfde en Sergio Perez (Racing Point) sesde. Dit was Hamilton se 82ste sege en hy kruip al hoe nader aan die rekordgetal 91 van Michael Schumacher. Valtteri Bottas in aksie. (Foto: Joe Klamar/Pool via AP) Nadat die F1-seisoen verlede week op dieselfde baan dramaties hervat is nadat dit maande lank in watte toegedraai is oor die koronavirus, was dit Sondag ŉ bra vervelige ren, want Mercedes het sy heerskappy beklemtoon en getoon dat hy nie sy gelyke het nie. Weg was verlede week se drama van die baan af oor die Black Lives Matter-protesoptrede teen rassisme. Weg was die dramatiese tweestryde, die rits ongelukke, die veiligheidsmotor wat drie keer in die laaste 20 minute ontplooi is. Sebastian Vettel (links) en Lewis Hamilton voor die wedren. (Foto: Mark Thompson/Pool via AP) Hamilton, wat in die voorste wegspringposisie weggespring het, was benewens een of twee rondtes ná sy kuipestop om bande om te ruil, voor en so het dit gebly. Die grootste opwinding was in die derde draai ná die wegspring toe die twee Ferrari’s van Charles Leclerc en Sebastian Vettel teen mekaar gebots het en albei se drome daarmee heen was. Dit sou heel waarskynlik nie saak gemaak het nie, want die Ferrari-span se kraglewering is power en die span is net ŉ skaduwee van ŉ paar jaar gelede. Bottas (43 punte) is ná verlede week se sege voor op die puntelys gevolg deur Hamilton (37), Norris (26), Leclerc (18), Perez (16) en Verstappen (15). Aanstaande naweek vind die Hongaarse F1-ren in Boedapest plaas.